# 16 dobles

16 dobles és una sèrie de televisió emesa per TV3 ambientada en un petit hotel de Barcelona, en un format de capítols autònoms.

## Argument

La família Bofill ha adquirit l'edifici on vivien els Dalmau de "Temps de silenci", situat a la plaça del Blat de Barcelona, i l'ha convertit en un hotel amb 16 habitacions dobles, una d'individual i una petita suite. El que passa en aquestes cambres constitueix l'eix central de la sèrie, juntament amb la progressió, setmana a setmana, de la vida dels protagonistes, que són la família i els treballadors de l'hotel.
La sèrie també retrata un any en la vida de Barcelona, una ciutat que és seu de fires i congressos d'abast internacional i un important centre cultural, lúdic i econòmic, i que s'ha convertit en un indret turístic de primer ordre a escala mundial.
El nou paisatge humà de Barcelona i el conjunt de Catalunya també té cabuda en aquesta sèrie, que aborada les seves històries a través de personatges situats en un context actual i versemblant.

## Personatges
### Lídia Bofill (Cristina Brondo)

Lídia Bofill és una noia insegura, emocionalment inestable, alegre, però amb rampells de ràbia o de malhumor, amb un punt d'orgull i de vegades amb un lleuger infantilisme.

### Marc Humet (Miquel Sitjar)

Marc Humet és una persona realista, eficaç, molt pràctica. Simpàtic, enginyós, llest, però poc dúctil, no deixa espai a la improvisació i a la sorpresa.

### Lluís Bofill (Jordi Banacolocha)

Lluís Bofill es conserva molt bé, malgrat els seus 62 anys (va néixer el 1941). Pare de la Cristina i la Lídia, manté una relació molt bona amb en Marc, relació que no es veurà afectada pels problemes d'aquest amb la seva filla gran.

### Àngels Gutiérrez (Marta Angelat)

És la governanta de l'hotel i es cuida, entre altres coses, de l'organització de la neteja. De procedència humil i pares d'origen andalús, que van emigrar a Catalunya durant els anys cinquanta, és mare soltera i té un fill, Roger, que porta el seu mateix cognom, Gutiérrez.

### Cristina Bofill (Núria Prims)

És la germana gran de la Lídia, el súmmum de les virtuts, la noia model, estimada i admirada per tothom, sap estar, és llesta, guapa, simpàtica: en una paraula, el motiu de la frustració i la secreta enveja de la nostra protagonista.

### Òscar Morales (Fermí Casado)

Òscar Morales és el 'matusser' de l'hotel. Orfe, es va malcriar amb uns oncles i va acabar a la protectora de menors, on va entrar de molt jovenet per robar cotxes.

### Roger Gutiérrez (David Janer)

Roger Gutiérrez és el fill periodista de l'Àngels. Divertit, llest, punyeter, irònic, despistat, atractiu i amb molt d'encant personal.

### Cati Serrano (Marta Marco)

Cati Serrano, dona de fer feines, és una noia senzilla, amb molt bon cor, però poc intel·ligent, no ha superat l'ESO.

### Eli Piera (Daniela Costa)

Elisenda Piera -Eli-, la nòvia del Roger, és una noia directa, decidida, contundent -potser massa-, que fa el que sigui per aconseguir allò que vol.

### Alexei Nevrefka (Héctor Claramunt)

Nascut a Sant Petersburg, ha cursat estudis superiors i compta amb diverses titulacions, entre les quals, física nuclear i fins i tot -i això ho sabrem avançada la sèrie- música: és un pianista excel·lent.

### Pau Andrés (Víctor Tejera)

Pau Andrés és originari de Fraga, a la comarca del Baix Cinca, i és el cambrer de l'hotel.

### Montserrat (Laura Mañà)

La Montserrat, que s'incorpora a la segona temporada en la sèrie, sap coses del Lluís...

### Pascal (Josep Linuesa)

Un amic de la Lídia.

### Senyor Piera (Lluís Soler)

El pare de l'Eli, que ve amb la pretensió de posar una mica de seny.

## Referències

* ↑ «16 dobles». TV3. [Consulta: 29 desembre 2013].
* ↑ «16 dobles (Més Info)». TV3. [Consulta: 24 abril 2022].
* ↑ «16 dobles (Personatges)». TV3. [Consulta: 24 abril 2022].
Viccionari